Ο **Σάββας Καμπερίδης** (Θεσσαλονίκη, 10 Αυγούστου 1978), είναι Έλληνας πρώην καλαθοσφαιριστής και νυν βοηθός προπονητή, στην ομάδα του Παναθηναϊκού.

Σταδιοδρομία
------------

### Ως αθλητής

Ο Καμπερίδης αγωνιζόταν στην ομάδα της ΜΕΝΤ από το 2000 μέχρι το 2005, καταλαμβάνοντας την πέμπτη θέση του πρωταθλήματος της Α2 κατηγορίας στις δύο πρώτες του χρονιές, την ένατη θέση το 2002-03 και τελικά την άνοδο την επόμενη σεζόν, όταν ισοβάθμησε στην πρώτη θέση με τον Πανελλήνιο με είκοσι νίκες και έξι ήττες.

Το 2004-05, η ΜΕΝΤ δεν κατάφερε να κερδίσει την παραμονή της στην μοναδική της χρονιά στην Α1 εθνική κατηγορία, αλλά οι εξαιρετικές εμφανίσεις του Καμπερίδη με μέσους όρους 11,6 πόντων, 4,4 ριμπάουντ και 4,0 ασίστ σε 22 αγώνες, ώθησαν την ομάδα του Άρη να κάνει πρόταση στον πλέι-μέικερ, ο οποίος υπέγραψε μονοετές συμβόλαιο στους "κίτρινους".

Με την φανέλα του Άρη έπαιξε μόνο σε 13 αγώνες της κανονικής περιόδου του 2005-06 λόγω προβλημάτων τραυματισμού, με μέσο όρο 3,5 πόντων, ενώ αγωνίστηκε και σε οκτώ αγώνες των πλέι-οφ, βοηθώντας την ομάδα της Θεσσαλονίκης να κατακτήσει την τρίτη θέση του πρωταθλήματος και την έξοδο της στην Ευρωλίγκα μετά από δεκαπέντε χρόνια. Παράλληλα, η συγκεκριμένη σεζόν υπήρξε η μοναδική της καριέρας του κατά την οποία αγωνίστηκε σε ευρωπαϊκή διοργάνωση, αφού οι "κίτρινοι" έφθασαν μέχρι τον τελικό του ULEB Cup, όπου ηττήθηκαν με 73-60 από την Ντιναμό Μόσχας. Την καλύτερη του εμφάνιση πραγματοποίησε στις 29 Νοεμβρίου 2005, όταν πέτυχε 11 πόντους, μάζεψε 4 ριμπάουντ και έδωσε 3 ασίστ, στην εκτός έδρας νίκη του Άρη εναντίον της ισπανικής Εστουδιάντες.

Την επόμενη χρονιά κατέκτησε την έκτη θέση του πρωταθλήματος της Α2 με την φανέλα του Ηρακλή, πριν μεταγραφεί στην ομάδα του Ιωνικού Λαμίας, στην τελευταία χρονιά της ομάδας στην Α2, αφού αποχώρησε εθελούσια εκφράζοντας με αυτό τον τρόπο τη δυσαρέσκειά της για την αποδοχή της Ελληνικής Ομοσπονδίας Καλαθοσφαίρισης του αιτήματος συγχώνευσης του Πανοράματος με την Καβάλα.

Ο Καμπερίδης επέστρεψε στον Ηρακλή για δύο ακόμη χρονιές, κατακτώντας την δεύτερη θέση στο πρωτάθλημα της Α2 το 2010 και επιστρέφοντας στην ανώτερη κατηγορία μετά από τέσσερα χρόνια. Σε 15 αγώνες, είχε 4,3 πόντους, 2,8 ριμπάουντ και 1,8 ασίστ, πριν μεταγραφεί στην ομάδα των Ίκαρων Σερρών για δύο ακόμη σεζόν.

### Ως προπονητής

Το 2012, αποφάσισε να αποσυρθεί από την ενεργό δράση σε ηλικία 34 ετών για να ακολουθήσει καριέρα προπονητή. Έκτοτε υπήρξε βοηθός προπονητή στην ομάδα του Άρη, συνεργαζόμενος κατά σειρά με τους Βαγγέλη Αγγέλου, Μίλαν Μίνιτς, Δημήτρη Πρίφτη, Παναγιώτη Γιαννάκη και Γιάννη Καστρίτη.

Από τον Ιούνιο 2019 έως τον Νοέμβριο 2019 ήταν ο άμεσος συνεργάτης του Ηλία Ζούρου στο Περιστέρι.

Τον Δεκέμβριο του 2019, ανακοινώθηκε ως πρώτος προπονητής της ομάδας του Άρη.

Στις 23 Ιουλίου 2021 ανακοινώθηκε επίσημα από το Λαύριο ως άμεσος συνεργάτης του Χρήστου Σερέλη. Μάλιστα, στην ομάδα της Λαυρεωτικής ανέλαβε ως πρώτος προπονητής στις 15 Απριλίου 2022, έπειτα από την μετακίνηση του Χρήστου Σερέλη στον Παναθηναϊκό.

Στις 29 Ιουνίου 2022 επέστρεψε στο Περιστέρι ως άμεσος συνεργάτης του Βασίλη Σπανούλη.

Τον Ιούνιο του 2023 εντάχθηκε στο προπονητικό επιτελείο του Εργκίν Αταμάν στον Παναθηναϊκό.

Παραπομπές
----------

1. 1 2 3  «Σάββας Καμπερίδης». *Panathinaikos BC*. Αρχειοθετήθηκε από το πρωτότυπο στις 21 Σεπτεμβρίου 2023. Ανακτήθηκε στις 23 Μαρτίου 2024.
2. ↑  Η Α1 πριν από 10 χρόνια! - Longform - SPORT 24
3. ↑  Νοκ άουτ ο Καμπερίδης - Μπάσκετ - Ελλάδα
4. ↑  Videos - Marousi-ARIS 59-63 (2005/06) part2
5. ↑  Εχασε, αλλά δεν ηττήθηκε ο Αρης - Contra.gr
6. ↑  ADECCO ESTUDIANTES 76 ARIS BSA 89
7. ↑  Η Α2 σε αριθμούς - Α2 - SPORT 24[*νεκρός σύνδεσμος*]
8. ↑  Τζάμπολ στην Α2 - Α2 - SPORT 24[*νεκρός σύνδεσμος*]
9. ↑  Δεν κατεβαίνει στην Α2 ο Ιωνικός - Contra.gr
10. ↑  ΡΟΣΤΕΡ 2009 - 2010 | Basket A2
11. ↑  Με γεύση Σερραϊκή & 5αδα…«κυανοκίτρινη» το ΑΡΗΣ-ΠΑΟΚ παρά την διακοπή!
12. ↑  Άρης: Έπαιξε και ο Καμπερίδης! | Onsports.gr
13. ↑  «Επέστρεψε ο Καμπερίδης στον Άρη - Pamesports.gr». Αρχειοθετήθηκε από το πρωτότυπο στις 30 Μαρτίου 2013. Ανακτήθηκε στις 15 Φεβρουαρίου 2016.
14. ↑  «ΑΡΗΣ: Βοηθός του Αγγέλου ο Σάββας Καμπερίδης». Αρχειοθετήθηκε από το πρωτότυπο στις 18 Σεπτεμβρίου 2020. Ανακτήθηκε στις 15 Φεβρουαρίου 2016.
15. ↑  ΠΑΟΚ - Άρης: Το έλα αγόρι μου και η 35άρα - Sport24
16. ↑  Οι συνεργάτες του Πρίφτη στον Άρη
17. ↑  Team, Allstarbasket (10 Δεκεμβρίου 2019). «Άρης: Ανακοινώθηκε πρώτος προπονητής ο Σάββας Καμπερίδης». *AllStar Basket*. Ανακτήθηκε στις 10 Απριλίου 2021.
18. ↑  Καραμούζα, Βασιλική (23 Ιουνίου 2023). «Ο Καμπερίδης αφήνει το Περιστέρι και εντάσσεται στο επιτελείο του Αταμάν στον Παναθηναϊκό». *www.sport24.gr*. Ανακτήθηκε στις 23 Μαρτίου 2024.

Πηγές
-----

* Savvas Kamperidis profile | Game center | FIBA.com[*νεκρός σύνδεσμος*]
* KAMPERIDIS, SAVVAS - Welcome to Eurocup
* Savvas Kamperidis Europe Stats | Basketball-Reference.com